"Renoster-sindikaat" val joernalis aan | Maroela Media
"Renoster-sindikaat" val joernalis aan
'n Voormalige polisiebeampte, wat daarvan verdink word dat hy die baasbrein agter 'n renosterhoring-smokkelsindikaat is, het Donderdag 'n joernalis aangeval voor hy in die hof verskyn het.
Die verdagte, Joseph Nyalungu, het oomblikke voordat hy in die Middelburg-landdroshof in Mpumalanga verskyn het, 'n vroulike joernalis van die gemeenskapskoerant Middelburg Observer aangeval, berig die koerant op hul webwerf.
Nyalungu, oftewel Big Joe, het die joernalis, Jana Boshoff, met 'n pak papiere, wat in sy hand was, geslaan, nadat sy 'n foto van hom by die hof geneem het. Hy wou haar daarna in die gesig slaan, maar Boshoff het gekoes en die hou vermy. Hy het daarna haar kamera gegryp, maar 'n mede-joernalis, Yaseen Gaffar, het tot haar redding gekom.
Die voorval is by landdros Andreas Mastourades kort voor die hofverrigtinge aangemeld.
Nyalangu het saam met 12 ander verdagtes, wat by die beweerde sindikaat betrokke is, in die hof verskyn. Die saak is tot Junie uitgestel aangesien sekere bewysstukke nie beskikbaar gemaak is nie.